می ٹو تحریک (مکاؤ)

مکاؤ میں می ٹو تحریک دنیا بھر میں جنسی ہراسانی، طاقت کے غلط استعمال اور صنفی عدم مساوات کے خلاف ابھرنے والی عالمی تحریک کا ایک مقامی مظہر ہے۔چونکہ یہ ایک عالم گیر تحریک بن کر ابھری تھی، اس لیے اس سے دنیا کا شاید ہی کوئی خطہ اچھوتا رہا ہے۔ اس ضمن میں مکاؤ بھی اس کے اثرات سے گذرا ہے اور صنفی برابری اور جنسی اخلاق کے مباحثوں کا حصہ بن چکا ہے۔ یہ تحریک سماجی میڈیا کے ذریعے مکاؤ میں 2018ء میں شروع ہوئی۔

 پس منظر 
می ٹو تحریک نے دنیا بھر میں جنسی ہراسانی اور صنفی امتیاز کے خلاف عوامی مکالمہ پیدا کیا۔ اقوامِ متحدہ کے ادارہ برائے خواتین (UN Women) کے مطابق، یہ مہم صنفی مساوات کے عالمی ایجنڈے کو نئی سطح پر لے گئی۔

مکاؤ کے سیاق و سباق میں تحریک کے اظہار پر ثقافتی اقدار، سماجی توقعات اور حکومتی نگرانی کے اثرات نمایاں ہیں۔

 سوشل میڈیا کا کردار 
تحقیق سے ظاہر ہوتا ہے کہ سوشل میڈیا نے خواتین کو اپنی کہانیاں بیان کرنے، رپورٹنگ کرنے اور عوامی حمایت حاصل کرنے میں بنیادی کردار ادا کیا۔ ایک مطالعہ کے مطابق، مکاؤ میں سوشل میڈیا متاثرین کی شکایات کے عمل اور ان کے سماجی ادراک کو بدلنے میں اہم ثابت ہوا۔

مکاؤ ڈیلی ٹائمز کے مطابق سوشل میڈیا پر گفتگو نے خاموش رہنے والی خواتین کو بھی اپنی آواز بلند کرنے کا موقع دیا۔

 حکومتی رد عمل اور چیلنجز 
مکاؤ میں می ٹو تحریک کو مختلف رکاوٹوں کا سامنا رہا ہے۔ حکومتی نگرانی، میڈیا کی سنسرشپ اور سیاسی دباؤ نے متاثرین کی آواز کو محدود کیا۔

علاوہ ازیں، ماکاؤ میں جنسی جرائم کی رپورٹنگ کے باوجود متاثرین کو سماجی بدنامی، عدالتی تاخیر اور معاشی دباؤ کا سامنا رہتا ہے۔

 سماجی اثرات 
می ٹو تحریک نے مکاؤ میں خواتین کے حقوق، صنفی مساوات اور قانونی اصلاحات کے حوالے سے عوامی بیداری پیدا کی۔ اقوامِ متحدہ کی رپورٹ کے مطابق، یہ تحریک قانونی و سماجی سطح پر گفتگو کو مستحکم کر رہی ہے اور ادارہ جاتی اصلاحات کا باعث بن رہی ہے۔

سوشل میڈیا پلیٹ فارمز اور مقامی اخبارات نے بھی خواتین کے بیانیے کو جگہ دی، اگرچہ اب بھی سنسرشپ اور سیاسی حدود کی وجہ سے گفتگو کا دائرہ محدود ہے۔

 چند نمایاں واقعات جو اس تحریک کی کامیابی کا اشارہ کرتے ہیں 
مکاؤ میں می ٹو تحریک کے بعد متعدد جنسی ہراسانی اور بدسلوکی کے واقعات سامنے آئے جنھوں نے مقامی سماجی و تعلیمی اداروں میں بچوں اور خواتین کے تحفظ کے حوالے سے شدید تشویش پیدا کی۔ مئی 2025 میں ڈوم جوز دا کوسٹا نونس کنڈرگارٹن (Dom José da Costa Nunes Kindergarten) کے ایک 26 سالہ فلپائنی ملازم کو پولیس نے اس وقت طلب کیا جب تین والدین نے بچوں کے ساتھ جنسی زیادتی کی شکایت درج کروائی۔ کچھ ہی دنوں میں یہ تعداد نو والدین تک پہنچ گئی، جس کے بعد اسکول نے ملازم کو معطل کر دیا۔ تحقیقات کے بعد تعلیم و نوجوان امور کے بیورو (DSEJ) نے اسکول پر 12,000 مکاؤ پتاکوں کا جرمانہ عائد کیا کیونکہ ادارہ بچوں کے تحفظ میں ناکام رہا۔ اس کے ایک مہینے بعد میں یونیورسٹی آف مکاؤ (University of Macau) کے سابق ڈین جان مو شی جیان (John Mo Shi Jian) پر چین سے تعلق رکھنے والی ایک طالبہ نے جنسی ہراسانی کا الزام لگایا۔ عدالتی پولیس (PJ) نے شواہد کافی ہونے پر انھیں گرفتار کیا اور مقدمہ پبلک پراسیکیوٹرز آفس (Public Prosecutor’s Office) کے سپرد کر دیا، جس کے بعد ان کی یونیورسٹی کی ملازمت ختم کر دی گئی۔ اکتوبر 2025ء میں ایک 78 سالہ موسیقی کے استاد پر آٹھ اور نو سالہ دو بہنوں کے ساتھ ہراسانی کے الزامات لگے۔ اس واقعے کے بعد ایک سابق متاثرہ لڑکی نے سوشل میڈیا پر می ٹو ہیش ٹیگ کے ساتھ دعویٰ کیا کہ یہی شخص ماضی میں اسے بھی نامناسب انداز میں چھو چکا ہے۔ متاثرہ نے بتایا کہ اس نے یہ واقعہ 2016ء میں اسکول کاؤنسلر کو بتایا تھا، جس نے کیس کو DSEJ کو بھیجنے کی بات کہی، مگر ادارے نے بعد میں لاعلمی ظاہر کی۔ نومبر 2025ء میں ایک 35 سالہ ٹیوشن ٹیچر جو ہانگ کانگ (Hong Kong) سے آیا تھا، پر پانچ کم عمر لڑکوں کے ساتھ ہراسانی کے الزامات عائد ہوئے۔ یہ واقعہ فا چی کی (Fa Chi Kei) کے ایک ٹیوشن سینٹر میں پیش آیا، جس کی اطلاع ایک 14 سالہ لڑکے اور اس کے والدین نے دی۔ DSEJ نے فوری کارروائی کرتے ہوئے ملزم کو معطل کیا اور یہ بھی تفتیش شروع کی کہ آیا وہ وہاں غیر قانونی طور پر کام کر رہا تھا۔ ملزم نے اعترافِ جرم کیا، جس کے بعد 21 نومبر کو پولیس نے اسے گرفتار کر لیا۔ چند روز بعد، 25 نومبر 2025 کو، چونگ آن میڈیکل سینٹر (Chong An Medical Centre) میں روایتی چینی طب کے ایک ڈاکٹر پر الزام لگا کہ وہ خواتین کو طبی معائنے کے دوران غلط انداز میں چھوتا تھا، جس پر ہیلتھ بیورو (SS) نے اسے معطل کر دیا۔ پرتگالی روزنامے پونتو فینال (Ponto Final) کی رپورٹ کے مطابق نومبر 2025 تک عدالتی پولیس (PJ) کو جنسی جرائم کی 67 شکایات موصول ہوئیں جن میں سے 26 بچوں سے زیادتی، 23 عصمت دری اور 10 جنسی جبر (sexual coercion) کے واقعات پر مشتمل تھیں۔

مکاؤ میں می ٹو تحریک نے صنفی برابری اور سماجی انصاف کی جدوجہد کو نیا رخ دیا۔ اس نے خواتین کو بولنے کا حوصلہ دیا، مگر ساتھ ہی یہ دکھایا کہ مقامی سماجی و سیاسی نظام میں اب بھی شفافیت اور آزادی اظہار کی گنجائش محدود ہے۔ اس تحریک کی پائیدار کامیابی اس بات پر منحصر ہے کہ حکومتی ادارے، سول سوسائٹی اور تعلیمی نظام صنفی انصاف کے لیے کس قدر عملی اقدامات کرتے ہیں۔

 مزید دیکھیے 
 می ٹو تحریک
 صنفی مساوات
 سوشل میڈیا اور سماجی تحریکات

 حوالہ جات 

زمرہ:می ٹو تحریکیں
زمرہ:مکاؤ میں خواتین کی تاریخ
زمرہ:جنسی ہراسانی